钦定古今图书集成/方舆汇编/职方典/第1332卷 > 《两桥》〈并引〉前人
## 钦定古今图书集成/方舆汇编/职方典/第1332卷 > 《两桥》〈并引〉前人

惠州之东，江溪合流，有桥，多废坏，以小舟渡。罗浮道士邓守安始作浮桥，以四十舟为二十舫，铁锁石钉，随水涨落，榜曰“东新桥。” 州西丰湖上有长桥，屡作屡坏。栖禅院僧希固筑进西岸，为飞阁九间，尽用石盐木，坚若铁石，榜曰“西新桥。” 皆以绍圣三年毕工，作二诗落之。

群鲸贯铁索，背负横空霓。首摇翻雪江，尾插崩云谿。
机牙任信缩，涨落随高低。辘轳卷巨索，青蛟挂长堤。
奔舟免狂触，脱筏防撞挤。一桥何足云，《讙传》满东西。
父老有不识，喜笑争攀跻。鱼龙亦惊迯，雷电生马蹄。
嗟此病涉久，公私困留稽。奸民食此险，出没如凫鹥。
似卖失船壶，如去登楼梯。不知百年来，几人陨沙泥。
岂知涛澜上，安若堂与闺。往来无晨夜，醉病休扶携。
使君饮我言，妙割无牛鸡。不云二子劳，叹我捐腰犀。
我亦寿使君，一言听《扶藜》。常当修未坏，勿使后噬脐。

又

昔桥本千柱，挂湖如断霓。浮梁陷积淖，破板随奔溪。
笑看远岸没，坐觉孤城低。聊因三农隙，稍进百步堤。
炎州无坚石，潦水轻推挤。千年谁在者，铁柱罗浮西。
独有石盐木，白蚁不敢跻。似开铜驼峰，如凿铁马蹄。
岌岌类鞭石，山川非会稽。嗟我久阁笔，不书纸尾鹥。
萧然无尺棰，欲构飞空梯。百夫下一杙，椓此百尺泥。
探囊赖故侯，宝钱出金闺。父老喜云集，箪壶无空携。
三日饮不散，杀尽西村鸡。似闻百岁前，海近湖有犀。
那知陵谷变，枯渎生茭藜。后来忽忘今，冬涉水过脐。